《双节咏为王孟箕虞部母暨大母作》
明代·卢龙云

棱棱双节称王母，此日陈情先念祖。陟屺仍怀圣善人，燕喜俱念方颂鲁。

匡岳彭湖间气钟，妇姑先后禀将同。节操承家自不改，贻翼于今未有穷。

黄鹄歌残天渺渺，鸾书欲下恩多少。三釜犹怀风木思，六珈已恨堂萱老。

手植庭槐喜独存，欲报春晖未敢言。骅骝志尚堪千里，乌鸟情终逮九原。

财赋东南随物力，早夜持筹裕经国。岂同榷利计征求，祇为明庭佐规画。

能诗水部本通才，宦业中朝更远哉。叠有纶恩荣里闬，依然宝婺映中台。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。